***Муниципаль тур***

РУС ТЕЛЕНДӘ БЕЛЕМ БИРҮ ОЕШМАЛАРЫНЫҢ

ТАТАР ТӨРКЕМНӘРЕНДӘ БЕЛЕМ АЛУЧЫ УКУЧЫЛАР ӨЧЕН

ТАТАР ТЕЛЕННӘН ОЛИМПИАДА БИРЕМНӘРЕНЕҢ

**ҖАВАПЛАРЫ**

(2020-2021 нче уку елы)

**10 нчы сыйныф**

**Үткәрү вакыты – 180 минут**

**Максималь балл – 62**

**I. Тестлардан дөрес җавапны билгеләгез.**

1. Борын ассимиляциясе чагылыш тапкан сүз кулланылган мәкальне билгеләгез. **(2 балл)**

а) *Надан кеше – сукыр тавык.*

ә) *Наданның аяк баскан җирендә үлән корыр.*

**б) *Надан үзеннән башка беркемне дә сөймәс.***

в) *Надан наданны сөяр, галим галимне сөяр.*

2. Фразеологик әйтелмәнең төшеп калган сүзен билгеләгез. **(2 балл)**

***Бер ... башы***

а) *тәкә*;

**ә) *балык;***

б) *кеше*;

в) *тау*.

3. Җөмләдәге ясалма сүзләр саны дөрес күрсәтелгән рәтне билгеләгез. **(2 балл)**

*Акыллының чәче уйдан агара, ахмакның чәче мин дә калмыйм дип юкны уйлап агара.* (Мәкаль)

а) 1;

ә) 2;

б) 3;

**в) 4.**

4. Җөмләдәге алмашлыкларның төркемчәләре дөрес күрсәтелгән рәтне билгеләгез. **(2 балл)**

*Һәр кош үз канаты белән оча.* (Мәкаль)

а) билгеләү, зат;

**ә) билгеләү, билгеләү;**

б) күрсәтү, билгеләү;

в) билгеләү, тартым.

5. Җөмләдәге калын хәрефләр белән бирелгән сүзләрнең кайсы сүз төркеменә караганлыгы дөрес күрсәтелгән рәтне билгеләгез.**(2 балл)**

***Тырышкан*** *тамчы таш* ***тишкән****.* (Мәкаль)

а) икесе дә хикәя фигыль;

ә) икесе дә сыйфат фигыль;

**б) беренчесе сыйфат фигыль, икенчесе хикәя фигыль;**

в) беренчесе хикәя фигыль, икенчесе боерык фигыль.

6. Җөмләдәге калын хәрефләр белән бирелгән сүзнең нинди җөмлә кисәге икәнлеге дөрес күрсәтелгән рәтне билгеләгез. **(2 балл)**

***Берәүнең*** *акылы икенче берәүнең акылы белән туры килми.* (Мәкаль)

а) ия;

**ә) аергыч;**

б) тәмамлык;

в) аныклагыч.

7. Җөмләнең төре дөрес күрсәтелгән рәтне билгеләгез. **(2 балл)**

*Бәхетне юлдан эзләмә, белемнән эзлә.* (Мәкаль)

а) ким җөмлә;

ә) ике составлы җөмлә;

**б) бер составлы фигыль җөмлә;**

в) кушма җөмлә.

8. Җөмләдәге иярчен компонентның төзелеше һәм мәгънә ягыннан төре дөрес күрсәтелгән рәтне билгеләгез. **(2 балл)**

*Корал кемнеке, заман шуныкы.* (Мәкаль)

**а) аналитик хәбәр җөмлә;**

ә) аналитик аергыч җөмлә;

б) аналитик тәмамлык җөмлә;

в) аналитик сәбәп җөмлә.

9. Җөмләдәге иярчен компонентның төзелеше һәм мәгънә ягыннан төре дөрес күрсәтелгән рәтне билгеләгез. **(2 балл)**

*Син ялкауга эш өйрәтсәң, ул сиңа акыл өйрәтер.* (Мәкаль)

а) синтетик тәмамлык җөмлә;

ә) синтетик аергыч җөмлә;

б) аналитик шарт җөмлә;

**в) синтетик шарт җөмлә.**

10. Җөмләдәге ике компонент арасында куела торган тыныш билгесе дөрес күрсәтелгән рәтне билгеләгез. **(2 балл)**

*Галим булсаң* ***(...)*** *галәм синеке.* (Мәкаль)

**а) өтер;**

ә) нокталы өтер;

б) ике нокта;

в) сызык.

**II. Башыгызны эшләтегез.**

Сүзләрне дөрес итеп урнаштырып, табышмакны языгыз, җавабын табыгыз. (***сүзләрне дөрес урнаштырган өчен 3 балл, табышмакның җавабы өчен 1 балл = 4 балл***)

*Әрекмәндәй зур колак,*

*Аяклары бер колач,*

*Борыны җиргә тигән,*

*Килгән ул ерак җирдән.* (***фил***)

**III. Теоретик бирем.**

Нокталар урынына тиешле сүзләрне өстәп языгыз. **(10 балл)**

*Сөйләмнең ритмик-мелодик ягы* ***интонация*** *дип атала. [****й****] – тел уртасы тартыгы. Күп мәгънәле сүзләрнең* ***туры*** *һәм күчерелмә мәгънәләре бар. Язылышлары төрле, әйтелешләре бертөрле булган сүзләр* ***омофоннар*** *дип атала. Затның, предметның, билгенең, хәлнең инкяр ителүен белдерә торган алмашлыклар* ***юклык*** *алмашлыклары дип атала.* ***Инфинитивның*** *юклык төре -маска/-мәскә кушымчалары ярдәмендә ясала. Сүзләрне яисә җөмләләрне үзара бәйли торган ярдәмче сүз төркеме* ***теркәгеч*** *дип атала. Эш-хәлнең, хәрәкәтнең шартын белдереп, җөмләнең фигыльне ачыклап килә торган иярчен кисәге* ***шарт*** *хәле дип атала. Җөмләнең хәбәре генә булып, иясен куеп карап булмаса, ул бер составлы* ***фигыль*** *җөмлә була. Иярчен* ***аергыч*** *җөмлә һәрвакыт баш җөмләдәге исем белән белдерелгән сүзгә ияреп, аны ачыклап килә.*

**IV. Гамәли-иҗади бирем.**

1. Текстны татар теленә тәрҗемә итеп языгыз. **(16 балл)**

*Отличник*

*Женяны географиядәге дүртле билгесе ай буе тынгылык бирмәде. Ниһаять, укытучы аңа бишле куйды, һәм Женя отличник булды.*

* *Мине тәбрик итә аласың, - диде ул әбисенә. – Бүгенге көннән алып мин отличник.*

*Бу уңайдан әбисе оныгын алма бәлеше белән сыйларга булды. Ләкин ул әзерләгәнче, Женядан кибеткә чәйгә барып килүен үтенде (сорады).*

* *Син нәрсә! Кибетләргә йөрергә минем вакытым юк. Мин бит отличник. Беләсеңме, миңа ничек әзерләнергә кирәк!*

*Бервакыт сыйныф бүлмәсенә укытучы килеп керде, чиста дәфтәрләр әзерләргә кушты һәм тактага “Мин гаиләмә ничек ярдәм итәм” дигән инша темасын язып куйды.*

*Дәрес бетте... Балалар берсе артыннан берсе дәфтәрләрен тапшырды. Бары тик Женя гына эшен бирмәде. Ул бер сүз дә язмаган иде.*

2. Ни өчен Женя инша язмады икән? Укучы нинди булырга тиеш? Шул хакта фикерләрегезне 12-15 җөмләдән торган хикәя итеп языгыз. **(12 балл)**